ของขวัญปีใหม่! ครม.เคาะ “บัตรสวัสดิการแห่งรัฐ” เพิ่มวงเงิน 200 บาท เดือนม.ค.66
ครม.ครั้งสุดท้ายของปี 2565 เห็นชอบมาตรการช่วยเหลือเงินพิเศษเพิ่มวงเงิน 200 บาทให้ผู้มีบัตรสวัสดิการแห่งรัฐ ใช้จ่ายได้เดือน ม.ค.66
ครม.ครั้งสุดท้ายของปี 2565 เห็นชอบมาตรการช่วยเหลือเงินพิเศษเพิ่มวงเงิน 200 บาทให้ผู้มีบัตรสวัสดิการแห่งรัฐ ใช้จ่ายได้เดือน ม.ค. 2566
27 ธ.ค. 2565

ผู้สื่อข่าวรายงานว่า วันที่ 27 ธ.ค. 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง โฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) ครั้งสุดท้ายของปี 2565 โดยเรื่องหนึ่งที่น่าสนใจ คือ มาตรการช่วยเหลือเงินพิเศษแก่ผู้มีบัตรสวัสดิการแห่งรัฐ โดยถือเป็นของขวัญปีใหม่ 2566 จากรัฐบาลที่มอบให้กับประชาชน จำนวน 13,200,000 คน (ข้อมูล ณ เดือน ธ.ค. 2565) ซึ่งมีการอนุมัติวงเงิน 2,644 ล้านบาท เพื่อช่วยค่าครองชีพผู้มีบัตรสวัสดิการแห่งรัฐโดยเพิ่มวงเงิน 200 บาท เป็นระยะ 1 เดือน สามารถนำไปใช้จ่ายได้ในเดือน ม.ค. 2566 ดังนี้
ผู้มีบัตรสวัสดิการแห่งรัฐที่เคยได้รับวงเงิน 200 บาทต่อคนต่อเดือน มีจำนวนทั้งสิ้น 3,540,000 คน จะได้รับเป็น 400 บาทต่อคนต่อเดือน ในเดือน ม.ค. 2566
ผู้มีบัตรสวัสดิการแห่งรัฐที่เคยได้รับวงเงิน 300 บาทต่อคนต่อเดือน มีจำนวนทั้งสิ้น 9,680,000 คน จะได้รับเป็น 500 บาทต่อคนต่อเดือน ในเดือน ม.ค. 2566
ทั้งนี้ รัฐบาลยังเห็นถึงสถานการณ์ความรุนแรงของโควิด-19 ในหลายประเทศที่คลี่คลายลง แต่สถานการณ์เศรษฐกิจโลกยังมีความผันผวน โดยเฉพาะอัตราเงินเฟ้อทั่วไปยังอยู่ในระดับสูง รวมถึงราคาพลังงานที่ยังคงมีแนวโน้มสูงอย่างต่อเนื่อง ส่งผลให้ราคาสินค้าอุปโภคบริโภคสูงขึ้น ทำให้กำลังซื้อของผู้มีบัตรสวัสดิการแห่งรัฐลดลงกระทบโดยตรงกับผู้มีรายได้น้อย ซึ่งเป็นกลุ่มเปราะบางด้านรายได้ ทรัพย์สินและหนี้สิน แม้รายได้จะเพิ่มแต่ไม่เพียงพอต่อรายจ่ายที่เพิ่มสูงขึ้น สำหรับมาตรการช่วยเหลือพิเศษนี้จะช่วยเพิ่มกำลังการซื้อสินค้าอุปโภคบริโภคที่จำเป็น